ปริญญ์เอฟเฟกต์ไม่เลิก! “กนก วงษ์ตระหง่าน” ลาออกรองหัวหน้า ปชป. ยกสำนึกทางศีลธรรม
นายกนก วงษ์ตระหง่าน ประกาศลาออกจากรองหัวหน้าประชาธิปัตย์ ยกสำนึกศีลธรรมหลังประชาชนไม่พอใจคดี “ปริญญ์  พานิชภักดี” ทำภาพลักษณ์พรรคเสื่อมเสีย
นายกนก วงษ์ตระหง่าน ประกาศลาออกจากรองหัวหน้าประชาธิปัตย์ ยกสำนึกศีลธรรมหลังประชาชนไม่พอใจคดี “ปริญญ์  พานิชภักดี” ทำภาพลักษณ์พรรคเสื่อมเสีย
25 เม.ย. 2565

ผู้สื่อข่าวรายงานว่า นายกนก วงษ์ตระหง่าน รองหัวหน้าพรรคประชาธิปัตย์ ได้โพสต์ข้อความผ่านเฟซบุ๊ก กนก วงษ์ตระหง่าน (Kanok Wongtrangan) ประกาศลาออกจากตำแหน่ง “รองหัวหน้าพรรค” โดยมีข้อความระบุว่า “ผมจำเป็นต้องลาออกจากรองหัวหน้าพรรคประชาธิปัตย์ ด้วยสำนึกทางศีลธรรม” หลังมีเหตุการณ์เกี่ยวข้องกับการกระทำของผู้บริหารระดับสูงของพรรคท่านหนึ่ง ที่ถูกกล่าวหาว่ากระทำความผิด และได้เข้าสู่การพิสูจน์ตามกระบวนการยุติธรรมแล้วนั้น สาธารณชนจำนวนมากแสดงการไม่ยอมรับ และรังเกียจต่อการกระทำตามที่ถูกกล่าวหา ด้วยเห็นว่าเป็นการกระทำที่ผิดต่อศีลธรรมอย่างรุนแรง จนนำไปสู่การตั้งคำถามต่อมาตรฐานความรับผิดชอบทางศีลธรรมของผู้บริหารพรรคโดยรวม และจากการดำเนินการของพรรคต่อเรื่องนี้โดยหัวหน้าพรรค กลับสวนทางกับความคาดหวังของสาธารณชนในเรื่องสำนึกความรับผิดชอบต่อสังคมโดยรวมของพรรค
ที่ผ่านมาพรรคประชาธิปัตย์มุ่งมั่นทำงานการเมือง ด้วยการยึดถือประชาชนเป็นใหญ่มาเป็นเวลานาน ตามความหมายของชื่อพรรค คือ “ประชาธิปัตย์” แต่ในขณะนี้ ประชาชนผิดหวังอย่างมากต่อการตัดสินใจของพรรค ที่นำโดยหัวหน้าพรรค ต่อเหตุการณ์ที่เกิดขึ้นนี้ ด้วยสำนึกต่อศีลธรรมและการปฏิบัติหน้าที่ของนักการเมือง จึงขอลาออกจากตำแหน่ง “รองหัวหน้าพรรค” ตั้งแต่บัดนี้เป็นต้นไป
การลาออกของนายกนก ถือเป็นกรรมการบริหารพรรคประชาธิปัตย์คนแรกที่ออกมาแสดงความรับผิดชอบ หลังนายปริญญ์ พานิชภักดี อดีตรองหัวหน้าพรรคประชาธิปัตย์ถูกดำเนินคดีในข้อหาอนาจาร และกระทำชำเราหญิงอื่นที่ไม่ใช่ภรรยาของตนเอง และเป็นนักการเมืองของพรรคประชาธิปัตย์คนที่ 2 ต่อจากนายวิทยา แก้วภราดัย อดีต ส.ส.นครศรีธรรมราช พรรคประชาธิปัตย์ ที่ออกมากดดัน และขอให้กรรมการบริหารพรรครับผิดชอบต่อเหตุการณ์ที่เกิดขึ้น
 
 
ขอบคุณภาพจาก Facebook กนก วงษ์ตระหง่าน (Kanok Wongtrangan)